Parvina bank. Parvina Bank – 1994-yilda tashkil etilgan xususiy yopiq bank. 2009-yilda oʻz faoliyatini toʻxtatgan. Bank „Parvina“ moliyaviy va savdo kompaniyasining (Samarqand) tarkibiga kirar edi. Tarixi. "PARVINABANK" xususiy aksiyadorlik-tijorat banki. 1994-yil 10-mayda tashkil topgan. Boshqaruvi Samarqand shahrida joylashgan. Toshkent va Buxoro shahrida filiallari bor. Mijozlarga fond birjasida xizmat koʻrsatish, davlat gʻaznasi majburiyatlari bozorida dilerlik va fond birjasida brokerlik xizmatlarini koʻrsatish, qimmatli qogʻozlarni muomalaga chiqarish, davlatlararo pul oʻtkazish, koʻchirish operatsiyalari va boshqa xizmatlarni amalga oshirgan. Bank respublikada kichik va oʻrta biznesni qoʻllab-quvvatlash hamda rivojlantirishda ishtirok etgan. Nizom jamgʻarmasi. Bankning Nizom jamgʻarmasi 1 mlrd soʻmni, zaxira jamgʻarmasi 230,4 mln soʻmni tashkil qilgan. Bank tomonidan berilgan kreditlar miqdori 4,1 mlrd. soʻm; koʻrilgan yillik foyda 187,5 mln. soʻm edi. 2002-yil holatiga koʻra bankning jami aktivlari 16,3 mlrd. soʻm edi. Yopilishi. 2008-yilning iyul oyida, regulyator Parvina Bankdan chet el valyutasida operatsiyalarni amalga oshirish uchun umumiy litsenziyasini qaytarib oladi. 2009-yilning boshida esa bank qonunchilik talablarini buzilganligi uchun uning bank faoliyatini amalga oshirish huquqi bekor qilinadi.